Държавен вестник, бр. 97, 2025 г., стр. 17

БРОЙ  97	
Д Ъ Р Ж А В Е Н  В Е С Т Н И К 	
СТР.  17   
Отпадането на ограничението на броя лица, 
които могат да бъдат назначавани едновременно 
като ОТУ, създава предпоставки в качеството 
на ОТУ да бъдат определяни три и повече лица, 
а законът не съдържа правила относно начина 
за колективно вземане на решения. Освен това, 
назначаването на колективен орган за ОТУ 
представлява и средство за размиване на отго­
ворността, както вече е многократно изтъквано, 
ОТУ е мярка от извънреден характер, която 
изисква решенията за управление на предпри­
ятието да се вземат бързо и компетентно и за 
тях да се носи ясна отговорност. 
5. Относно приложената от Народното съб­
рание законодателна процедура
Законопроектът, въз основа на който е 
приет обсъжданият тук Закон за изменение и 
допълнение на Закона за административното 
регулиране на икономическите дейности, свър­
зани с нефт и продукти от нефтен произход 
(вх. № 51-554-01-214 от 7.11.2025 г.), е регистри­
ран в деловодството на Народното събрание 
на 7.11.2025 г. в 08,28 ч. сутринта, а в ранния 
следобед на същия ден вече е приет след две 
гласувания в пленарна зала. 
Законопроектът е разгледан от водещата 
Комисия по енергетика в нейно извънредно 
заседание, което е проведено половин час след 
постъпване на законопроекта в Народното съб­
рание и според видеозаписа на сайта на самото 
Народно събрание е продължило по-малко от 
половин минута. 
На заседанието на водещата комисия са 
присъствали единствено представители на уп­
равляващата коалиция, а по законопроекта не 
е провеждано обществено обсъждане, липсва 
финансова обосновка, няма никакви експертни 
становища, нито становища на заинтересовани 
лица. Приложената към законопроекта пред­
варителна оценка на неговото въздействие не 
съответства на съдържанието, с което това 
понятие е използвано в Закона за нормативните 
актове, нито на методологията за извършване 
на такива оценки. По смисъла на чл. 70, ал. 3 
от Правилника за организацията и дейността на 
Народното събрание законопроектите на народ­
ните представители следва да бъдат придружени 
от предварителна оценка на въздействието, 
която да е извършена по утвърдената за целта 
методология. 
Мотивите към законопроекта са съвсем 
кратки и повърхностни. Те не обясняват нито 
защо се налага приемането на такива ключови 
промени, нито какви конкретни цели преследва 
законодателят с тях. Това е особено проблемно 
от гледна точка на промяната, която предвижда 
изключването от съдебен и административен 
контрол на договорите, сключвани от ОТУ, 
както и на актовете на министъра на иконо­
миката и индустрията и на Министерския съ­
вет, издавани по глава четвърта „а“ от закона. 
Законът ограничава конституционни права на 
гражданите и юридическите лица, а при липсата 
на мотиви на законодателя не може изобщо да 
се прецени дали тези ограничения се отнасят 
към преследването на легитимни цели и дали 
са пропорционални спрямо тях.
Уважаеми народни представители,
Налагането на санкции спрямо фир­
ма – собственик на обекти от критичната ин­
фраструктура на страната, несъмнено изиск­ва 
от правителството да предприеме бързи мерки, 
за да гарантира, че снабдяването на страната с 
нефт и нефтопродукти няма да пострада. Това 
обаче не може да служи за извинение Народното 
събрание да приема закони, с които се погазват 
Конституцията и законите на страната. 
Последиците ще се изразяват както в подко­
паване на върховенството на правото, така и в 
неразумно висок риск за публичните финанси, 
тъй като срещу държавата потенциално могат 
да бъдат предявени правни искове с претенции 
за значими парични обезщетения. 
По изложените мотиви упражнявам правото 
си по чл. 101, ал. 1 от Конституцията на Репуб­
лика България да върна за ново обсъждане в 
Народното събрание разпоредбите на § 1, § 2, 
§ 3, т. 1 и 3 и § 4 от Закона за изменение и до­
пълнение на Закона за административното регу­
лиране на икономическите дейности, свързани 
с нефт и продукти от нефтен произход, приет от 
51-вото Народно събрание на 7 ноември 2025 г.
Президент на Републиката: 
Румен Радев
6534
КОНСТИТУЦИОНЕН СЪД
РЕШЕНИЕ № 10
от 4 ноември 2025 г.
по конституционно дело № 32 от 2024 г.
Конституционният съд в състав: председател: 
Павлина Панова, членове: Атанас Семов, Кра­
симир Влахов, Янаки Стоилов, Соня Янкулова, 
Борислав Белазелков, Десислава Атанасова, Га­
лина Тонева, Сашо Пенов, Невин Фети, Орлин 
Колев, при участието на секретар-протоколиста 
Гергана Иванова разгледа в закрито заседание 
на 4.11.2025 г. конституционно дело № 32/2024 г., 
докладвано от съдия Красимир Влахов. 
Производството е по чл. 149, ал. 1, т. 2 от 
Конституцията на Република България във 
фазата за решаване на делото по същество.
Делото е образувано на 6.11.2024 г. по иска­
не на тричленен състав на трето отделение на 
Върховния административен съд, първа колегия, 
за установяване на противоконституционност 
на разпоредбите на чл. 55, ал. 2, т. 3б и 3в от 
Закона за здравното осигуряване (обн., ДВ, 
бр. 70 от 1998 г.; посл. изм. и доп., бр. 64 от 
2025 г.) (ЗЗО).